‘ગૂંજ’ સંસ્થાનું નામ હવે ગૂંજવા લાગ્યું હતું. હવે માત્ર કપડા જ નહીં પરંતુ જીવનજરૂરીયાતની વસ્તુઓ જેવી કે સ્ટેશનરી, રમકડાં, જૂતા, ફર્નિચર પણ એકત્ર થવા લાગ્યા હતાં અને લોકો સુધી પહોંચાડવામાં પણ આવતા હતાં. આ ઉપરાંત હવે ગૂંજ સાથે અનેક સ્વયંસેવકો પણ જોડાવા લાગ્યા હતાં. ગામડાની પંચાયતોમાં પણ ગૂંજનું નામ ગૂંજવા લાગ્યું હતું. ગૂંજ મૂખ્યત્વે ભારતના ગ્રામીણ વિસ્તારમાં વધારે કાર્યરત હતી. ગૂંજ દ્વારા ‘ક્લોથ ફોર વર્ક’ નામનો કાર્યક્રમ શરૂ કરવામાં આવ્યો. જેના દ્વારા કેટલાક ગામડાઓમાં નાના પુલ બન્યા તો કેટલાંક ગામડામાં કૂવા ખોદવામાં આવ્યા. ક્યાંક પાણી સંરક્ષણ માટેનું કાર્ય થયું તો ક્યાંક સફાઇનો કાર્યક્રમ થયો. આ ક્રાયક્રમમાં ગામડાના જે પણ વ્યક્તિ કાર્ય કરે તેને તેની જરૂરીયાત પ્રમાણે કપડાં કે પછી અન્ય સાધનસામગ્રી આપવામાં આવતી હતી.